1720 йылдарҙа Бах кантаталарының күп өлөшөн ижад итеп, Лейпцигтың төп сиркәүҙәрендә башҡарыу өсөн киң репертуарын йыя. Ваҡыт үтеү менән уның донъяуи музыка ижад итеп  башҡарғыһы килә. 1729 йылдың мартында Йоһанн Себастьян 1701 йылдан эшләп килгән музыка коллегияһының  — донъяуи ансамблдең етәксеһе була, уны Бахтың элекке дуҫы Георг Филипп Телеман ойошторған була. Шул ваҡытҡа күп эре немец ҡалаларында  университеттарҙың  һәләтле һәм әүҙем студенттары шундай ансамблдәрҙе ойоштора. Ундай берләшмәләр ижтимағи музыка тормошонда ҙур роль уйнай; уларҙы йыш ҡына билдәле профессиональ музыканттар етәкләй. Бөтә йыл дауамында тиерлек музыка коллегияһы аҙнаһына ике тапҡыр Циммерман ҡәһеүәханаһында ике сәғәтлек концерт  ойоштора. Ҡәһеүәхана хужаһы музыканттарға ҙур зал бирә һәм бер нисә ҡорал һатып ала. Бахтың 1730—1750 йылдарға ҡараған донъяуи әҫәрҙәренең күбеһе тап Циммерман ҡәһеүәханаһында башҡарыу өсөн ижад ителгән. Шундай әҫәрҙәр иҫәбенә «Кофейная кантата» һәм йыйынтыҡтарҙан клавир  пьесалары «Clavier-Übung», шулай уҡ виолончель һәм клавесин өсөн күп концерттар инә.